El Servei Català de la Salut té com a finalitat, entre altres, la coordinació de tot el dispositiu sanitari públic i de cobertura pública i la millor utilització dels recursos disponibles.
En aquest sentit, mitjançant l'Ordre de 25 de novembre de 1999 (DOGC núm. 3038, de 20.12.1999), es va establir el Pla integral d'urgències de Catalunya, com a instrument d'informació, estudi i proposta per a la planificació, l'ordenació, la programació, l'avaluació i el control de les activitats relatives a l'atenció sanitària de les urgències i les emergències mèdiques en l'àmbit del sistema sanitari públic i de cobertura pública de Catalunya, com també de coordinació dels serveis i dispositius sanitaris implicats en la provisió d'aquesta atenció.
Durant els mesos d'hivern, determinats col·lectius de pacients (per la seva edat, pel fet d'estar afectats per llarga malaltia o malaltia avançada incurable) generen una demanda sanitària que requereix una resposta específica i coordinada amb els dispositius assistencials que presten serveis d'atenció sociosanitària per compte del Servei Català de la Salut, els quals configuren la xarxa de centres, serveis i establiments sociosanitaris d'utilització pública de Catalunya, creada pel Decret 242/1999, de 31 d'agost (DOGC núm. 2973, de 13.9.1999).
Aquesta situació ha palesat la conveniència d'aprovar un conjunt d'actuacions del Servei Català de la Salut que permetin l'ampliació dels horaris els dies laborables i l'obertura els caps de setmana i festius dels programes d'atenció domiciliària (PADES); l'establiment d'un pla d'altes sociosanitàries d'hivern, d'un pla d'altes d'hivern per a malalts i malaltes subaguts i d'un pla de valoració i tractament de persones fràgils amb complexitat.
D'altra banda, l'Ordre del Departament de la Presidència de 15 de maig de 1991 (DOGC núm. 1452, de 7.6.1991) enumera i defineix les activitats incloses en l'àmbit de l'assistència sociosanitària que poden ser objecte de contractes o convenis amb les entitats titulars dels centres, serveis i establiments sociosanitaris, per la qual cosa és necessària una norma que permeti la contractació de la precitada activitat de suport.
Per tot això, en ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i l'article 10 de la Llei 15/1990, de 9 de juliol, d'ordenació sanitària de Catalunya,
Aprovació i estructura del programa
1.1 S'aprova el programa d'actuacions del Servei Català de la Salut per a la coordinació de les diferents xarxes assistencials en relació amb el tractament de pacients grans i de persones afectades per llarga malaltia o malaltia avançada incurable durant els mesos d'hivern 2004-2005.
1.2 El programa s'estructura en quatre línies d'actuació:
a) L'ampliació de l'activitat els dies laborables i l'obertura els caps de setmana i festius dels PADES.
b) L'establiment d'un pla d'altes sociosanitàries d'hivern.
c) L'establiment d'un pla d'altes d'hivern per a malalts subaguts.
d) L'establiment d'un pla de valoració i tractament de persones fràgils amb complexitat.
El reforç dels PADES té com a objectiu ampliar la cobertura horària d'aquests equips, per tal de donar resposta a l'increment de demanda de serveis durant els mesos d'hivern i evitar les derivacions a altres dispositius assistencials.
L'ampliació de l'horari dels PADES podrà ser de dos tipus:
a) Ampliació de l'activitat els dies laborables per tal que donin cobertura de 8 a 20 hores.
b) Obertura els caps de setmana i els festius de 8 a 20 hores.
Pla d'altes sociosanitàries d'hivern
El Pla d'altes sociosanitàries d'hivern té com a objectiu la derivació des dels hospitals de la Xarxa hospitalària d'utilització pública dels i les pacients geriàtrics fràgils (valorats per una UFISS) o persones grans amb descompensacions de malalties cròniques.
Requisits per a la contractació del Pla d'altes sociosanitàries d'hivern
Els centres, serveis i establiments sociosanitaris als quals se'ls ofereixi la contractació de serveis en el marc del Pla d'altes sociosanitàries d'hivern han de complir els requisits següents:
a) Poder oferir, durant els mesos de vigència del Pla, llits diferenciats.
b) Garantir una atenció integral i multidisciplinar, per la qual cosa han de disposar de personal amb formació específica en geriatria.
Pla d'altes d'hivern per a malalts subaguts
El Pla d'altes d'hivern per a malalts i malaltes subaguts té com a objectiu la derivació des dels hospitals de la Xarxa hospitalària d'utilització pública dels pacients en situació d'estabilitat clínica que requereixin serveis mèdics o d'infermeria de baixa intensitat per completar el tractament i retornar al seu domicili.
Requisits per a la contractació del Pla d'altes d'hivern per a malalts i malaltes subaguts
Els centres, serveis i establiments sociosanitaris als quals se'ls ofereixi la contractació de serveis en el marc del Pla d'altes d'hivern per a malalts i malaltes subaguts han de complir els requisits següents:
a) Disposar d'unitats de convalescència o d'unitats similars.
b) Poder oferir, durant els mesos de vigència del Pla, llits diferenciats.
c) Garantir una atenció integral i multidisciplinar, per la qual cosa han de disposar de personal amb formació específica en geriatria.
Pla de valoració i tractament de persones fràgils amb complexitat
El Pla de valoració i tractament de persones fràgils amb complexitat té com a objectiu la valoració mèdica i tractament o seguiment a curt termini de persones grans fràgils o amb malalties cròniques que pateixin descompensacions o problemes intercurrents que no requereixin ingrés urgent, però sí valoració especialitzada i exploracions complementàries bàsiques de manera prioritària.
Aquests processos podran ser contractats amb centres, serveis i establiments sanitaris o sociosanitaris que tinguin capacitat per desenvolupar les funcions avaluadores i terapèutiques esmentades.
Contractació de les actuacions del programa
El Servei Català de la Salut contractarà les actuacions que integren el programa aprovat per aquesta Ordre, mitjançant l'establiment de clàusules addicionals amb els centres, serveis i establiments sanitaris o sociosanitaris que tinguin subscrits convenis o contractes amb el Servei Català de la Salut.
Les clàusules addicionals, si s'escau, inclouran el sistema d'avaluació dels requisits exigits per prestar el tipus d'actuació integrant del programa.
La durada del programa aprovat per aquesta Ordre s'estén de l'1 de desembre de 2004 al 31 de març de 2005.
Tanmateix, pel que fa al Pla d'altes sociosanitàries d'hivern i al Pla d'altes d'hivern per a malalts subaguts, es podrà facturar l'activitat que es presti fins al 15 d'abril de 2005, sempre que l'ingrés de la persona malalta s'hagi efectuat dins de la durada del programa.
Es fixen, per a les activitats que integren el programa d'actuacions aprovat per aquesta Ordre, les tarifes següents:
Ampliació de l'activitat de tardes.
Obertura de caps de setmana i festius.
b) Pla d'altes sociosanitàries d'hivern:
Desembre 2004: 758,17 euros per alta.
Gener-març 2005: 780,92 euros per alta.
c) Pla d'altes d'hivern per a malalts i malaltes subaguts:
Desembre 2004: 817,82 euros per alta.
Gener-març 2005: 842,35 euros per alta.
d) Pla de valoració i tractament de persones fràgils amb complexitat:
Desembre 2004: 111,47 euros per procés.
Gener-març 2005: 114,81 euros per procés.
Es faculta el director o la directora del Servei Català de la Salut per adoptar les mesures necessàries per regular els fluxos derivats de l'aplicació del programa aprovat per aquesta Ordre.
Aquesta Ordre entrarà en vigor l'1 de desembre de 2004.
Barcelona, 1 de desembre de 2004